શહેરના પ્રથમ નાગરિક એવા મેયરની ઓફિસ ખમાસા-દાણાપીઠ ખાતે આવેલા મ્યુનિ. મુખ્યાલયના નવા ‘સી’ બ્લોકના ત્રીજા માળે આવેલી છે. મેયર સાહેબની ઓફિસની બહારના મુલાકાતના સાંજના કલાકોમાં નાગરિકોનો જમાવડો જોવા મળતો હોય છે. મેયર ગૌતમ શાહ પણ મુલાકાતીઓની રજૂઆતને ન્યાય આપવાના પ્રયાસ કરે છે. મેયર ઓફિસમાં સાંજના સમયે તેમની ઉપસ્થિતિ લગભગ હોય જ છે. જોકે દીવા તળે અંધારુંની કહેવત પણ કોર્પોરેશનમાં લાગુ પડે છે. મેયર ઓફિસની બિલકુલ બાજુમાં બે લિફટની સુવિધા ઊભી કરાઇ છે. જેનો મેયર પણ ઉપયોગ કરે છે, પરંતુ ગામ આખ્ખામાં બત્તી કરનાર તંત્રની બલિહારીથી મેયર ઓફિસની લિફટ પેસેજમાં અંધકાર છવાઇ ગયો છે. કેમ કે લિફટ પેસેજની બત્તી ગુલ થઇ ગઇ છે. આ લિફટનો ઉપયોગ ખુદ લાઇટ વિભાગના અધિકારીઓ પણ કરતા હોય છે. આ મોટા અધિકારીઓ અહીં અંધકારમાં ઊતરીને મેયર, સ્ટેન્ડિંગ કમિટીના ચેરમેન સહિતના ટોચના હોદ્દેદારોને મળવા પણ દોડી જાય છે. તેમ છતાં અધિકારીઓના મગજની બત્તી પણ હજુ સુધી ‘ગુલ’ છે!